*****

ΟΔΗΓΙΑ ΤΟΥ ΣΥΜΒΟΥΛΙΟΥ

της 5ης Μαρτίου 1984

για την τροποποίηση των οδηγιών 72/159/ΕΟΚ, 72/160/ΕΟΚ και 72/161/ΕΟΚ όσον αφορά τις γεωργικές διαρθρώσεις

(84/140/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

Εκτιμώντας:

ότι στο άρθρο 16 της οδηγίας 72/159/ΕΟΚ του Συμβουλίου της 17ης Απριλίου 1972 περί εκσυγχρονισμού των γεωργικών εκμεταλλεύσεων (3), στο άρθρο 7 της οδηγίας 72/160/ΕΟΚ του Συμβουλίου της 17ης Απριλίου 1972 περί ενθαρρύνσεως όσον αφορά την παύση της γεωργικής δραστηριότητας και διαθέσεως της χρησιμοποιούμενης γεωργικής εκτάσεως για το σκοπό βελτιώσεως των διαρθρώσεων (4) και στο άρθρο 9 της οδηγίας 72/161/ΕΟΚ του Συμβουλίου της 17ης Απριλίου 1972 περί της κοινωνικοοικονομικής ενημερώσεως και αποκτήσεως επαγγελματικών προσόντων των εργαζομένων στη γεωργία (5), όπως τροποποιήθηκαν αυτές οι οδηγίες τελευταία από την οδηγία 82/436/ΕΟΚ (6), προβλέπεται ότι η υπολογιζόμενη διάρκεια για την πραγματοποίηση των κοινών δράσεων που αναφέρονται στις οδηγίες αυτές περιορίζεται μέχρι τις 31 Δεκεμβρίου 1983·

ότι, στις 10 Οκτωβρίου 1983, η Επιτροπή διαβίβασε στο Συμβούλιο προτάσεις σχετικά με τη βελτίωση της αποτελεσματικότητας των γεωργικών διαρθρώσεων που προορίζονται να αντικαταστήσουν τα μέτρα που αναφέρονται στις προαναφερόμενες οδηγίες·

ότι πρέπει να παραταθεί μέχρι τις 30 Ιουνίου 1984, σύμφωνα με το άρθρο 6 παράγραφος 2 στοιχείο γ) του κανονισμού (ΕΟΚ) αριθ. 729/70 του Συμβουλίου της 21ης Απριλίου 1970 περί χρηματοδοτήσεως της κοινής γεωργικής πολιτικής (7), όπως τροποποιήθηκε τελευταία από τον κανονισμό (ΕΟΚ) αριθ. 3509/80 (8), η προβλεπόμενη διάρκεια για την πραγματοποίηση αυτών των κοινών δράσεων, προκειμένου να εξασφαλιστεί η απαραίτητη συνέχεια μέχρι να εφαρμοστούν τα προτεινόμενα μέτρα, λαμβάνοντας υπόψη ορισμένες πλευρές των προτεινόμενων μέτρων, ιδίως όσον αφορά την κοινοτική χρηματοδότηση,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Από την 1η Ιανουαρίου 1984:

1. Στο άρθρο 16 της οδηγίας 72/159/ΕΟΚ, η παράγραφος 1 αντικαθίσταται από το ακόλουθο κείμενο:

«1. Η προβλεπόμενη διάρκεια για την πραγματοποίηση της κοινής δράσεως περιορίζεται μέχρι τις 30 Ιουνίου 1984.»

2. Στο άρθρο 7 παράγραφος 1 της οδηγίας 72/160/ΕΟΚ, το πρώτο εδάφιο αντικαθίσταται από το ακόλουθο κείμενο:

«1. Η προβλεπόμενη διάρκεια για την πραγματοποίηση της κοινής δράσεως περιορίζεται μέχρι τις 30 Ιουνίου 1984.»

3. Στο άρθρο 9 της οδηγίας 72/161/ΕΟΚ, η παράγραφος 1 αντικαθίσταται από το ακόλουθο κείμενο:

«1. Η προβλεπόμενη διάρκεια για την πραγματοποίηση της κοινής δράσεως περιορίζεται μέχρι τις 30 Ιουνίου 1984.»

Άρθρο 2

Οι δαπάνες που πραγματοποιούνται από τα κράτη μέλη για τις ενισχύσεις για την πραγματοποίηση σχεδίων βελτίωσης των εκμεταλλεύσεων, που χορηγήθηκαν από την 1η Ιανουαρίου μέχρι τις 29 Φεβρουαρίου 1984, σύμφωνα με το άρθρο 8 της οδηγίας 72/159/ΕΟΚ ή το άρθρο 9 παράγραφος 1 της οδηγίας 75/268/ΕΟΚ, είναι επιλέξιμες από το ΕΓΤΠΕ, τμήμα Προσανατολισμού, με τους όρους που αναφέρονται στο άρθρο 19 της οδηγίας 72/159/ΕΟΚ ή στο άρθρο 15 της οδηγίας 75/268/ΕΟΚ, αντίστοιχα.

Άρθρο 3

Οι δαπάνες που πραγματοποιούνται από τα κράτη μέλη για τη χορήγηση των ενισχύσεων για την πραγματοποίηση σχεδίων βελτίωσης των εκμεταλλεύσεων, που χορηγούνται μετά τις 29 Φεβρουαρίου 1984, είναι επιλέξιμες από το ΕΓΤΠΕ, τμήμα Προσανατολισμού, εάν τα χαρακτηριστικά τους και τα κριτήρια της χορήγησής τους είναι σύμφωνα με εκείνα που θα ληφθούν υπόψη από το Συμβούλιο στο μελλοντικό κανονισμό σχετικά με τη βελτίωση των γεωργικών διαρθρώσεων για σχέδια βελτίωσης των εκμεταλλεύσεων.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες, 5 Μαρτίου 1984.

Για το Συμβούλιο

Ο Πρόεδρος

M. ROCARD

(1) ΕΕ αριθ. C 18 της 25. 1. 1984, σ. 5.

(2) Γνώμη που διατυπώθηκε στις 23 Φεβρουαρίου 1984 (δεν δημοσιεύτηκε ακόμα στην Επίσημη Εφημερίδα).

(3) ΕΕ αριθ. L 96 της 23. 4. 1972, σ. 1.

(4) ΕΕ αριθ. L 96 της 23. 4. 1972, σ. 9.

(5) ΕΕ αριθ. L 96 της 23. 4. 1972, σ. 15.

(6) ΕΕ αριθ. L 193 της 3. 7. 1982, σ. 37.

(7) ΕΕ αριθ. L 94 της 28. 4. 1970, σ. 13.

(8) ΕΕ αριθ. L 367 της 31. 12. 1980, σ. 87.